**คำอธิบายสรุปสาระสำคัญ**

**พระราชบัญญัติหลักทรัพย์และตลาดหลักทรัพย์ พ.ศ. 2535 (รวมที่แก้ไขเพิ่มเติม)**

**1. ความมุ่งหมาย**

เนื่องจากการพัฒนาตลาดทุนมีความจำเป็นต้องพัฒนาตลาดแรกควบคู่ไปกับตลาดรองเพื่อให้การระดมทุนเกิดประสิทธิภาพได้อย่างเต็มที่ ประกอบกับกฎหมายที่เกี่ยวข้องกับการกำกับดูแลตลาดทุนมีหลายฉบับและอยู่ภายใต้ความรับผิดชอบของหลายหน่วยงาน ทำให้การกำกับ  
และพัฒนาตลาดทุนขาดความเป็นเอกภาพ ทั้งยังขาดมาตรการที่จะคุ้มครองผู้ลงทุนได้  
อย่างมีประสิทธิภาพ จึงสมควรมีกฎหมายและหน่วยงานที่เป็นศูนย์รวมในการกำกับดูแลและพัฒนาตลาดทุนเพื่อให้สามารถดำเนินงานได้อย่างมีประสิทธิภาพ

**2. สรุปสาระสำคัญของกฎหมาย**

**2.1 การกำกับหลักทรัพย์และตลาดหลักทรัพย์ (มาตรา 8 – มาตรา 31/7)**

โครงสร้างหน่วยงานกำกับหลักทรัพย์และตลาดหลักทรัพย์ประกอบด้วย

2.1.1 คณะกรรมการกำกับหลักทรัพย์และตลาดหลักทรัพย์ (“คณะกรรมการ ก.ล.ต.”) ประกอบด้วยกรรมการโดยตำแหน่งและกรรมการผู้ทรงคุณวุฒิซึ่งได้รับการแต่งตั้งโดยคณะกรรมการคัดเลือก มีอำนาจหน้าที่ในการวางนโยบายในการส่งเสริมและพัฒนา ตลอดจนกำกับดูแลในเรื่องหลักทรัพย์และการประกอบธุรกิจที่เกี่ยวข้อง

2.1.2 คณะกรรมการกำกับตลาดทุน ประกอบด้วยกรรมการโดยตำแหน่งและกรรมการผู้ทรงคุณวุฒิ ทำหน้าที่ในการปฏิบัติการเพื่อให้เป็นไปตามพระราชบัญญัติหลักทรัพย์และ  
ตลาดหลักทรัพย์ พ.ศ. 2535 (“พ.ร.บ. หลักทรัพย์ฯ”) และกฎหมายอื่น โดยต้องรับผิดชอบ  
ต่อคณะกรรมการ ก.ล.ต.

2.1.3 สำนักงานคณะกรรมการกำกับหลักทรัพย์และตลาดหลักทรัพย์ (“สำนักงาน ก.ล.ต.) มีหน้าที่ปฏิบัติการเพื่อให้เป็นไปตามมติของคณะกรรมการ ก.ล.ต. กำกับดูแลใมการปฏิบัติตามและดำเนินการบังคับใช้กฎหมายกับบุคคลที่กระทำความผิดตาม พ.ร.บ. หลักทรัพย์ฯ รวมทั้งปฏิบัติงานอื่นตามที่กำหนดใน พ.ร.บ. หลักทรัพย์ฯ หรือตามกฎหมายอื่น

***(รายละเอียดเพิ่มเติมโปรดดู :*** [***https://www.sec.or.th/TH/Pages/AboutUs/Organiza  
tionStructure.aspx***](https://www.sec.or.th/TH/Pages/AboutUs/OrganizationStructure.aspx)***)***

**2.2 การออกหลักทรัพย์ของบริษัท (มาตรา 32 - มาตรา 55/1 และมาตรา 63 - มาตรา 89)**

2.2.1 หลักเกณฑ์ทั่วไป (มาตรา 33 และมาตรา 63 - มาตรา 65)

การเสนอขายหลักทรัพย์ที่ออกใหม่จะกระทำได้เมื่อได้ปฏิบัติให้เป็นไปตามมาตรา 33 ในลักษณะดังต่อไปนี้

(1) เป็นการเสนอขายหลักทรัพย์ประเภทที่ได้รับยกเว้นตามมาตรา 63 เช่น ตั๋วเงินคลัง พันธบัตรรัฐบาล พันธบัตรธนาคารแห่งประเทศไทย หรือหลักทรัพย์อื่นใดที่คณะกรรมการ ก.ล.ต. ประกาศกำหนด เป็นต้น หรือ

(2) เป็นการเสนอขายหลักทรัพย์ที่ได้รับอนุญาตจากสำนักงานและมีการยื่นแบบแสดงรายการข้อมูลการเสนอขายหลักทรัพย์ตามมาตรา 65 และแบบแสดงรายการข้อมูลดังกล่าว  
มีผลใช้บังคับแล้ว หรือเป็นการเสนอขายหลักทรัพย์ที่ได้รับอนุญาตจากสำนักงานและได้รับยกเว้น  
การยื่นแบบแสดงรายการข้อมูลการเสนอขายหลักทรัพย์ตามมาตรา 64 หรือ

(3) เป็นการเสนอขายหลักทรัพย์โดยบริษัทมหาชนจำกัดต่อผู้ถือหุ้นตามสัดส่วนการถือหุ้น

ทั้งนี้ หลักเกณฑ์ในการเสนอขายหลักทรัพย์ที่ออกใหม่ การอนุญาต แบบแสดงรายการข้อมูลการเสนอขายหลักทรัพย์และร่างหนังสือชี้ชวน เป็นไปตามหลักเกณฑ์ที่เกี่ยวข้อง

ในกรณีที่แบบแสดงรายการข้อมูลการเสนอขายหลักทรัพย์และหนังสือชี้ชวน  
มีข้อความหรือรายการที่เป็นเท็จ หรือขาดข้อความที่ควรต้องแจ้งในสาระสำคัญ ผู้ซื้อหลักทรัพย์ที่ถือหลักทรัพย์ดังกล่าวอยู่และได้รับความเสียหายจากการนั้น มีสิทธิเรียกร้องค่าเสียหายจากบริษัทหรือเจ้าของหลักทรัพย์เนื่องจากได้รับความเสียหายจากเหตุดังกล่าวได้ตามที่กำหนดในมาตรา 82 และมาตรา 83

***(รายละเอียดเพิ่มเติมโปรดดู :*** [***https://www.sec.or.th/TH/Pages/LawandRegulations/  
CorporateFinance.aspx***](https://www.sec.or.th/TH/Pages/LawandRegulations/CorporateFinance.aspx)***)***

2.2.2 หุ้นกู้ (มาตรา 39 – มาตรา 55/1)

ในเรื่องหุ้นกู้ กฎหมายได้กำหนดหลักเกณฑ์บางเรื่องที่ใช้บังคับกับหุ้นกู้  
ไว้โดยเฉพาะ เช่น ใบหุ้นกู้ต้องมีรายการตามที่มาตรา 40 กำหนด และในกรณีที่เป็นหุ้นกู้มีประกัน  
ก็จะมีข้อกำหนดเพิ่มเติม (เช่น ต้องมีสัญญาแต่งตั้งผู้แทนผู้ถือหุ้นกู้ซึ่งมีหน้าที่ดูแลรักษาประโยชน์ของผู้ถือหุ้นกู้) รวมถึงหลักเกณฑ์ในการจัดทำทะเบียนและการโอนหุ้นกู้ เป็นต้น

***(รายละเอียดเพิ่มเติมโปรดดู :*** [***https://www.sec.or.th/TH/Pages/LawandRegulations/  
DebtInstrument.aspx***](https://www.sec.or.th/TH/Pages/LawandRegulations/DebtInstrument.aspx)***)***

**2.3 การเปิดเผยข้อมูลและผู้สอบบัญชี (มาตรา 56 – มาตรา 62)**

บริษัทที่ออกหลักทรัพย์มีหน้าที่ในการเปิดเผยข้อมูลต่อสำนักงาน ก.ล.ต. เช่น

- งบการเงินรายไตรมาสที่ผู้สอบบัญชีได้สอบทานแล้ว และงบการเงินประจำงวด  
การบัญชีที่ผู้สอบบัญชีตรวจสอบและแสดงความเห็นแล้ว ทั้งนี้ ผู้สอบบัญชีดังกล่าวต้องเป็นผู้สอบบัญชีที่สำนักงาน ก.ล.ต. ให้ความเห็นชอบ

- รายงานประจำปี

- กรณีที่มีเหตุการณ์ที่มีหรือจะมีผลกระทบต่อสิทธิประโยชน์ของผู้ถือหลักทรัพย์  
หรือต่อการตัดสินใจในการลงทุนหรือต่อการเปลี่ยนแปลงในราคาของหลักทรัพย์ของบริษัท   
เช่น บริษัทประสบความเสียหายอย่างร้ายแรง เปลี่ยนลักษณะการประกอบธุรกิจ เป็นต้น โดยในกรณีนี้บริษัทที่ออกหลักทรัพย์มีหน้าที่ต้องรายงานพร้อมด้วยเหตุผลต่อสำนักงาน ก.ล.ต. โดยไม่ชักช้า

นอกจากนี้ กรรมการ ผู้จัดการ ผู้ดำรงตำแหน่งบริหารของบริษัทที่ออกหลักทรัพย์  
มีหน้าที่เปิดเผยรายงานการถือและเปลี่ยนแปลงการถือหลักทรัพย์และสัญญาซื้อขายล่วงหน้าของตน คู่สมรส หรือผู้ที่อยู่กินด้วยกันฉันสามีภริยา และบุตรที่ยังไม่บรรลุนิติภาวะต่อสำนักงาน ก.ล.ต. ด้วย

ทั้งนี้ ในกรณีที่สำนักงาน ก.ล.ต. เห็นว่าเอกสารหรือรายงานของบริษัทที่ออกหลักทรัพย์จัดส่งให้มีข้อมูลไม่ครบถ้วน หรือไม่ชัดเจน สำนักงาน ก.ล.ต. มีอำนาจให้บริษัทรายงานหรือส่งเอกสารเพิ่มเติม   
ให้กรรมการบริษัทชี้แจงเพิ่มเติม หรือให้บริษัทจัดให้มีการสอบบัญชีโดยผู้สอบบัญชีและรายงานผลการสอบบัญชีต่อสำนักงาน ก.ล.ต. และเปิดเผยข้อมูลแก่ประชาชนทั่วไป

***(รายละเอียดเพิ่มเติมโปรดดู :*** [***https://www.sec.or.th/TH/Pages/LAWANDREGULA  
TIONS/SHAREISSUINGCOMPANIES.aspx***](https://www.sec.or.th/TH/Pages/LAWANDREGULATIONS/SHAREISSUINGCOMPANIES.aspx) ***และ*** [***https://www.sec.or.th/TH/Pages/Lawand  
Regulations/AuditorAccountsT.aspx***](https://www.sec.or.th/TH/Pages/LawandRegulations/AuditorAccountsT.aspx)***)***

**2.4 การบริหารกิจการของบริษัทที่ออกหลักทรัพย์** **(มาตรา 89/1 – มาตรา 89/32)**

บริษัทมหาชนจำกัดที่ได้รับอนุญาตให้เสนอขายหุ้นต่อประชาชนหรือมีหุ้น  
เป็นหลักทรัพย์จดทะเบียนในตลาดหลักทรัพย์หรือศูนย์ซื้อขายหลักทรัพย์ มีหน้าที่บริหารกิจการของบริษัทให้เป็นไปตามหมวด 3/1 เช่น

- กรรมการและผู้บริหารต้องไม่มีลักษณะต้องห้ามตามที่คณะกรรมการ ก.ล.ต. ประกาศกำหนด เพิ่มเติมจากที่กำหนดไว้ในกฎหมายว่าด้วยบริษัทมหาชนจำกัด

- กรรมการและผู้บริหารต้องปฏิบัติหน้าที่ด้วยความรับผิดชอบ ความระมัดระวัง และ  
ความซื่อสัตย์สุจริต รวมทั้งต้องปฏิบัติให้เป็นไปตามกฎหมาย วัตถุประสงค์ ข้อบังคับของบริษัท และมติคณะกรรมการ ตลอดจนมติที่ประชุมผู้ถือหุ้น (Fiduciary Duties)

- การเข้าทำรายการกับบุคคลที่เกี่ยวโยงกันหรือการทำธุรกรรมที่มีนัยสำคัญต่อบริษัทต้องทำตามหลักเกณฑ์ที่กฎหมายกำหนด

- จัดให้มีเลขานุการบริษัท

- ปฏิบัติตามหลักเกณฑ์เรื่องการประชุมผู้ถือหุ้น เช่น การกำหนดวันที่ผู้ถือหุ้น  
มีสิทธิเข้าประชุม (Record Date) การกำหนดรายละเอียดและระยะเวลาการส่งหนังสือนัดประชุม และการเสนอเรื่องเป็นวาระการประชุมผู้ถือหุ้น เป็นต้น

- การฟ้องเรียกให้กรรมการหรือผู้บริหารส่งคืนประโยชน์ที่ได้รับให้แก่บริษัท   
ในกรณีที่กรรมการหรือผู้บริหารกระทำการหรือละเว้นการกระทำการใด อันเป็นการไม่ปฏิบัติตาม fiduciary duties จนเป็นเหตุให้กรรมการ ผู้บริหาร หรือบุคคลที่เกี่ยวข้องได้ประโยชน์ไปโดยมิชอบ

***(รายละเอียดเพิ่มเติมโปรดดู :*** [***https://www.sec.or.th/TH/Pages/LawandRegulations  
/ShareIssuingCompanies.aspx***](https://www.sec.or.th/TH/Pages/LawandRegulations/ShareIssuingCompanies.aspx)***)***

**2.5 บริษัทหลักทรัพย์ (มาตรา 90 – มาตรา 152)**

บริษัทหลักทรัพย์ คือ บริษัทหรือสถาบันการเงินที่ได้รับใบอนุญาตให้ประกอบธุรกิจหลักทรัพย์ ซึ่งได้แก่

(1) การเป็นนายหน้าซื้อขายหลักทรัพย์

(2) การค้าหลักทรัพย์

(3) การเป็นที่ปรึกษาการลงทุน

(4) การจัดจำหน่ายหลักทรัพย์

(5) การจัดการกองทุนรวม

(6) การจัดการกองทุนส่วนบุคคล

(7) กิจการอื่นที่เกี่ยวกับหลักทรัพย์รัฐมนตรีว่าการกระทรวงการคลัง (“รัฐมนตรี”) กำหนด[[1]](#footnote-1)

นิติบุคคลที่จะประกอบธุรกิจหลักทรัพย์ต้องได้รับใบอนุญาตจากรัฐมนตรี  
ตามข้อเสนอแนะของคณะกรรมการ ก.ล.ต. และเมื่อได้รับอนุญาตแล้วบริษัทหลักทรัพย์ก็มีหน้าที่ต้องปฏิบัติตามหลักเกณฑ์ที่กฎหมายกำหนด เช่น

- มีทุนจดทะเบียนซึ่งชำระแล้วตามจำนวนที่คณะกรรมการ ก.ล.ต. ประกาศกำหนด

- ดำรงเงินกองทุนให้เพียงพอตามหลักเกณฑ์ เงื่อนไข และวิธีการที่คณะกรรมการ ก.ล.ต. ประกาศกำหนด

- ห้ามกระทำการบางอย่าง เช่น ลดทุนโดยมิได้รับอนุญาตจากคณะกรรมการกำกับตลาดทุน กระทำการใดที่จะทำให้ลูกค้าหรือบุคคลเข้าใจผิดเกี่ยวกับราคาของหลักทรัพย์ เป็นต้น

- ห้ามแต่งตั้งให้บุคคลที่มีลักษณะต้องห้ามตามกฎหมายเป็นกรรมการ ผู้จัดการ หรือบุคคลผู้มีอำนาจในการจัดการหรือที่ปรึกษาของบริษัทหลักทรัพย์ นอกจากนี้ ในการแต่งตั้งกรรมการหรือผู้จัดการของบริษัทหลักทรัพย์จะต้องได้รับความเห็นชอบจากสำนักงาน ก.ล.ต. ก่อน

- จัดทำงบดุลและบัญชีกำไรขาดทุนที่มีการตรวจสอบและแสดงความเห็นโดยผู้สอบบัญชีที่สำนักงาน ก.ล.ต. ให้ความเห็นชอบเป็นผู้สอบบัญชี

- ปฏิบัติตามหลักเกณฑ์เฉพาะตามประเภทของธุรกิจหลักทรัพย์ เช่น ในการจัดการกองทุนรวม บริษัทหลักทรัพย์จะจัดตั้งและจัดการกองทุนรวมได้เมื่อคำขอจัดตั้งกองทุนรวมได้รับอนุมัติจากสำนักงาน ก.ล.ต. แล้ว เป็นต้น

ทั้งนี้ บริษัทหลักทรัพย์อาจถูกเพิกถอนใบอนุญาตเมื่อมีเหตุตามที่กฎหมายกำหนด เช่น

- บริษัทหลักทรัพย์มีฐานะหรือการดำเนินงานอันอาจเป็นเหตุให้เกิดความเสียหายอย่างร้ายแรงแก่ประโยชน์ของประชาชน และคณะกรรมการกำกับตลาดทุนสั่งให้แก้ไข  
การบริหารงานแล้ว แต่บริษัทหลักทรัพย์ไม่แก้ไขหรือไม่สามารถแก้ไขได้

- บริษัทหลักทรัพย์มีฐานะหรือการดำเนินงานอันอาจเป็นเหตุให้เกิดความเสียหายแก่ประโยชน์ของประชาชน และสำนักงาน ก.ล.ต. ได้ดำเนินการตามขั้นตอนตามกฎหมายจนถึงขั้นสั่งให้ถอดถอนกรรมการ ผู้จัดการแล้ว แต่บริษัทหลักทรัพย์ไม่ปฏิบัติตามคำสั่งของสำนักงาน ก.ล.ต.

- ไม่ประกอบกิจการตามประเภทที่ได้รับใบอนุญาตในปริมาณที่คณะกรรมการ ก.ล.ต. กำหนดในช่วงระยะเวลา 2 ปี

โดยในกรณีที่รัฐมนตรีสั่งเพิกถอนใบอนุญาตประกอบธุรกิจหลักทรัพย์ทุกประเภท   
จะเป็นผลให้เป็นการเลิกบริษัทบริษัทที่ถูกเพิกถอนใบอนุญาต และต้องดำเนินการชำระบัญชีตามขั้นตอนต่อไป

***(รายละเอียดเพิ่มเติมโปรดดู :***

[***https://www.sec.or.th/TH/Pages/LawandRegulations/Intermediaries.aspx***](https://www.sec.or.th/TH/Pages/LawandRegulations/Intermediaries.aspx) ***และ***

[***https://www.sec.or.th/TH/Pages/LawandRegulations/MutualFundCollective.aspx***](https://www.sec.or.th/TH/Pages/LawandRegulations/MutualFundCollective.aspx) ***และ***

[***https://www.sec.or.th/TH/Pages/lawandregulations/Personels.aspx***](https://www.sec.or.th/TH/Pages/lawandregulations/Personels.aspx)*)*

**2.6 ตลาดหลักทรัพย์ (มาตรา 153 – มาตรา 203)**

ให้จัดตั้งตลาดหลักทรัพย์แห่งประเทศไทยเพื่อประกอบกิจการตลาดหลักทรัพย์  
โดยไม่นำผลกำไรมาแบ่งปันกัน โดยมีคณะกรรมการตลาดหลักทรัพย์ที่ประกอบด้วยบุคคล  
ซึ่งคณะกรรมการ ก.ล.ต. แต่งตั้ง และสมาชิกเลือกตั้งเข้ามา ทำหน้าที่เป็นผู้วางนโยบายควบคุมดูแลการดำเนินงานของตลาดหลักทรัพย์รวมถึงการกำหนดระเบียบหรือข้อบังคับต่าง ๆ อย่างไรก็ตาม การกำหนดหรือแก้ไขระเบียบหรือข้อบังคับดังกล่าวต้องมีการรับฟังความคิดเห็นและได้รับ  
ความเห็นชอบจากคณะกรรมการ ก.ล.ต. ด้วย เว้นแต่เป็นกรณีที่กฎหมายกำหนดยกเว้นเอาไว้

นอกจากนี้ คณะกรรมการตลาดหลักทรัพย์ยังเป็นผู้แต่งตั้งผู้จัดการตลาดหลักทรัพย์เพื่อทำหน้าที่บริหารกิจการของตลาดหลักทรัพย์ให้เป็นไปตามนโยบายและระเบียบหรือข้อบังคับของคณะกรรมการตลาดหลักทรัพย์ด้วย

สำหรับหลักทรัพย์ที่จะซื้อขายในตลาดหลักทรัพย์นั้น จะต้องเป็นหลักทรัพย์  
ที่จดทะเบียนกับตลาดหลักทรัพย์ ตลาดหลักทรัพย์จึงเป็นผู้ดำเนินการเกี่ยวกับหลักทรัพย์  
จดทะเบียนในเรื่องต่าง ๆ เช่น การรับหลักทรัพย์ การกำหนดให้บริษัทที่ออกหลักทรัพย์จดทะเบียนเปิดเผยข้อมูล การเพิกถอนหลักทรัพย์จดทะเบียน เป็นต้น ซึ่งในการซื้อขายหลักทรัพย์จดทะเบียน บริษัทที่จะเป็นนายหน้าหรือตัวแทนซื้อขายหลักทรัพย์ดังกล่าวได้จะต้องเป็นสมาชิกของ  
ตลาดหลักทรัพย์ อย่างไรก็ตาม คณะกรรมการตลาดหลักทรัพย์อาจประกาศกำหนดให้บุคคลที่มิใช่บริษัทหลักทรัพย์ที่เป็นสมาชิกของตลาดหลักทรัพย์สามารถทำการซื้อขายหลักทรัพย์จดทะเบียนประเภทใดประเภทหนึ่งในตลาดหลักทรัพย์ได้

นอกจากนี้ บริษัทหลักทรัพย์ที่เป็นสมาชิกของตลาดหลักทรัพย์ไม่สามารถซื้อขายหลักทรัพย์จดทะเบียนนอกตลาดหลักทรัพย์ เว้นแต่จะได้รับอนุญาตจากตลาดหลักทรัพย์หรือ  
เป็นการปฏิบัติตามหลักเกณฑ์ เงื่อนไข และวิธีการในการประกอบธุรกิจหลักทรัพย์ตามประเภท  
ที่ได้รับใบอนุญาต

***(รายละเอียดเพิ่มเติมโปรดดู :*** [***https://www.sec.or.th/TH/Pages/LawandRegulations  
/SecondaryMarket.aspx***](https://www.sec.or.th/TH/Pages/LawandRegulations/SecondaryMarket.aspx)***)***

**2.7 ศูนย์ซื้อขายหลักทรัพย์ (มาตรา 204 – มาตรา 217)**

บริษัทหลักทรัพย์รวมกันไม่น้อยกว่า 15 รายอาจขอรับใบอนุญาตจากคณะกรรมการ ก.ล.ต. เพื่อจัดตั้งศูนย์ซื้อขายหลักทรัพย์ที่ทำการซื้อขายหลักทรัพย์อื่นซึ่งมิได้เป็นหลักทรัพย์  
จดทะเบียนในตลาดหลักทรัพย์ได้ โดยในการกำกับดูแลศูนย์ซื้อขายหลักทรัพย์นั้น ให้ใช้บทบัญญัติและบทกำหนดโทษบางมาตราที่ใช้กำกับดูแลตลาดหลักทรัพย์มาใช้กับศูนย์ซื้อขายหลักทรัพย์โดยอนุโลม เช่น คุณสมบัติของกรรมการศูนย์ซื้อขายหลักทรัพย์ การกำหนดหรือแก้ไขเปลี่ยนแปลงข้อบังคับของศูนย์ซื้อขายหลักทรัพย์ เป็นต้น

***(รายละเอียดเพิ่มเติมโปรดดู :*** [***https://www.sec.or.th/TH/Pages/LawandRegulations  
/SecondaryMarket.aspx***](https://www.sec.or.th/TH/Pages/LawandRegulations/SecondaryMarket.aspx)***)***

**2.8 กองทุนส่งเสริมการพัฒนาตลาดทุน (มาตรา 218 – มาตรา 218/21)**

กองทุนส่งเสริมการพัฒนาตลาดทุน (Thailand Capital Market Development Fund - CMDF) เป็นนิติบุคคลซึ่งมีวัตถุประสงค์ในการส่งเสริมการพัฒนาองค์กร โครงสร้างพื้นฐาน และบุคลากรที่เกี่ยวข้องกับตลาดทุน พัฒนาขีดความสามารถในการแข่งขันของตลาดทุน เสริมสร้างความรู้ความเข้าใจเกี่ยวกับตลาดทุน รวมทั้งส่งเสริมและสนับสนุนการศึกษา วิจัย อบรม และพัฒนาองค์ความรู้หรืองานวิชาการที่เป็นประโยชน์ต่อตลาดทุน

**2.9 องค์กรที่เกี่ยวเนื่องกับธุรกิจหลักทรัพย์ (มาตรา 219 – มาตรา 237)**

2.9.1 สำนักหักบัญชี ศูนย์รับฝากหลักทรัพย์ และนายทะเบียนหลักทรัพย์

การประกอบการเป็นสำนักหักบัญชี[[2]](#footnote-2) ศูนย์รับฝากหลักทรัพย์[[3]](#footnote-3) และการให้บริการเป็นนายทะเบียนหลักทรัพย์ต้องได้รับใบอนุญาตจากคณะกรรมการ ก.ล.ต. และปฏิบัติตามหลักเกณฑ์ที่คณะกรรมการกำกับตลาดทุนประกาศกำหนด

***(รายละเอียดเพิ่มเติมโปรดดู :*** [***https://www.sec.or.th/TH/Pages/LawandRegulations  
/SecondaryMarket.aspx***](https://www.sec.or.th/TH/Pages/LawandRegulations/SecondaryMarket.aspx)***)***

2.9.2 สมาคมที่เกี่ยวเนื่องกับธุรกิจหลักทรัพย์

บริษัทหลักทรัพย์ไม่น้อยกว่า 15 รายจะรวมกันจัดตั้งสมาคมที่เกี่ยวเนื่องกับธุรกิจหลักทรัพย์ซึ่งมีวัตถุประสงค์เพื่อทำการส่งเสริมการประกอบธุรกิจหลักทรัพย์อันมิใช่เป็นการหาผลกำไรหรือรายได้แบ่งปันกันก็ได้ โดยต้องได้รับใบอนุญาตและจดทะเบียนกับสำนักงาน ก.ล.ต. และให้นำบทบัญญัติตามกฎหมายว่าด้วยสมาคมการค้ามาใช้บังคับโดยอนุโลม

***(รายละเอียดเพิ่มเติมโปรดดู :*** [***https://www.sec.or.th/TH/Pages/LawandRegulations  
/AssociationrelatedtoSecuritiesBusiness.aspx***](https://www.sec.or.th/TH/Pages/LawandRegulations/AssociationrelatedtoSecuritiesBusiness.aspx)***)***

**2.10 การกระทำอันไม่เป็นธรรมเกี่ยวกับการซื้อขายหลักทรัพย์ (มาตรา 238 –   
มาตรา 244/7)**

บทบัญญัติในส่วนนี้ใช้บังคับกับหลักทรัพย์จดทะเบียนและหลักทรัพย์ที่ซื้อขาย  
ในศูนย์ซื้อขายหลักทรัพย์ เพื่อป้องกันการกระทำอันไม่เป็นธรรมเกี่ยวกับการซื้อขายหลักทรัพย์ เช่น

- การบอกกล่าว เผยแพร่ หรือให้คำรับรองข้อความเท็จหรือที่ทำให้สำคัญผิด (มาตรา 240)

- การวิเคราะห์หรือคาดการณ์ที่ใช้ข้อมูลเท็จหรือบิดเบือนข้อมูล (มาตรา 241)

- การซื้อขายหลักทรัพย์โดยใช้ข้อมูลภายใน (มาตรา 242 - มาตรา 244)

- การซื้อขายหลักทรัพย์โดยบริษัทหลักทรัพย์เพื่อตัดหน้าลูกค้า โดยใช้ข้อมูลเกี่ยวกับการสั่งซื้อขายหลักทรัพย์ของลูกค้า (มาตรา 244/1 และมาตรา ​244/2)

- การส่งคำสั่งซื้อขายหลักทรัพย์ที่ทำให้บุคคลทั่วไปเข้าใจผิดเกี่ยวกับราคา  
หรือปริมาณการซื้อขาย (มาตรา 244/3(1))

- การส่งคำสั่งซื้อขายหลักทรัพย์ที่ทำให้ราคาหรือปริมาณการซื้อขายผิดไปจากสภาพปกติของตลาด (มาตรา 244/3(2))

- การส่งคำสั่งซื้อขายเข้าไปในระบบซื้อขายหลักทรัพย์ของตลาดหลักทรัพย์ จนเป็นเหตุให้ระบบล่าช้าหรือหยุดชะงัก (มาตรา 244/7)

***(รายละเอียดเพิ่มเติมโปรดดู :*** [***https://www.sec.or.th/TH/Pages/LawandRegulations  
/MarketMisconduct.aspx***](https://www.sec.or.th/TH/Pages/LawandRegulations/MarketMisconduct.aspx)***)***

**2.11 การเข้าถือหลักทรัพย์เพื่อครอบงำกิจการ (มาตรา 245 – มาตรา 259)**

ผู้ที่ถือครองหลักทรัพย์ถึงหรือข้ามทุกร้อยละ 5 ของจำนวนสิทธิออกเสียงทั้งหมดของบริษัทที่มีหุ้นเป็นหลักทรัพย์จดทะเบียนในตลาดหลักทรัพย์ (“กิจการ”) ต้องรายงานการเพิ่มขึ้นหรือลดลงของหลักทรัพย์ต่อสำนักงาน ก.ล.ต. ทุกครั้ง

ผู้ที่ได้มาซึ่งหลักทรัพย์ในกิจการรวมกันถึงร้อยละ 25 ของจำนวนสิทธิออกเสียงทั้งหมดของกิจการนั้น ให้ถือว่าเป็นการเข้าถือหลักทรัพย์เพื่อครอบงำกิจการซึ่งมีหน้าที่ต้องทำ  
คำเสนอซื้อหลักทรัพย์ทั้งหมดของกิจการ ทั้งนี้ ตามหลักเกณฑ์ที่ประกาศคณะกรรมการกำกับตลาดทุนกำหนด และในกรณีที่มีการทำคำเสนอซื้อแล้ว ห้ามกิจการกระทำการหรืองดเว้นกระทำการในประการที่น่าจะมีผลต่อการทำคำเสนอซื้อหลักทรัพย์ของกิจการ (anti-takeover) เว้นแต่ได้รับอนุมัติจากที่ประชุมผู้ถือหุ้นของกิจการ

***(รายละเอียดเพิ่มเติมโปรดดู :*** [***https://www.sec.or.th/TH/Pages/LawandRegulations  
/Takeover.aspx***](https://www.sec.or.th/TH/Pages/LawandRegulations/Takeover.aspx)***)***

**2.12 การกำหนดโทษทางอาญา และมาตรการลงโทษทางแพ่ง (มาตรา 267/1 - มาตรา 317/14)**

พ.ร.บ. หลักทรัพย์ฯ มีโทษทางอาญาทั้งจำคุกและปรับ และในความผิดบางประเภท  
ก็อาจเปรียบเทียบปรับ (มาตรา 317) หรือใช้มาตรการลงโทษทางแพ่งได้ (มาตรา 317/1 – 317/14)

***(รายละเอียดเพิ่มเติมโปรดดู :*** [***https://www.sec.or.th/TH/Pages/LawandRegulations  
/Enforcement.aspx***](https://www.sec.or.th/TH/Pages/LawandRegulations/Enforcement.aspx)***)***

**หมายเหตุ** คำอธิบายนี้มีขึ้นเพื่อประโยชน์ในการทำความเข้าใจสาระสำคัญของกฎหมายเท่านั้น ส่วนการปฏิบัติตามกฎหมายให้เป็นไปอย่างถูกต้อง ประชาชนจะต้องศึกษา ทำความเข้าใจ ตรวจสอบ และยึดถือตัวบทกฎหมายเป็นสำคัญ

**ข้อมูล ณ วันที่ 9 พฤศจิกายน 2563**

1. เช่น การจัดการเงินร่วมลงทุน การยืมและให้ยืมหลักทรัพย์ การให้สินเชื่อเพื่อธุรกิจหลักทรัพย์ เป็นต้น [↑](#footnote-ref-1)
2. สำนักหักบัญชี หมายความว่า สถานที่อันเป็นศูนย์กลางการให้บริการเพื่อประโยชน์ในการชำระราคาและส่งมอบหลักทรัพย์ที่ได้มีการซื้อขายกัน รวมทั้งบริการที่เกี่ยวข้อง [↑](#footnote-ref-2)
3. ศูนย์รับฝากหลักทรัพย์ หมายความว่า สถานที่อันเป็นศูนย์กลางการให้บริการรับฝากและถอนหลักทรัพย์ รวมทั้งบริการที่เกี่ยวข้องเพื่อประโยชน์ในการหักบัญชี [↑](#footnote-ref-3)